Hazel Walford Davies

Uwch-ddarlithydd ac awdur o Gymru oedd Hazel Walford Davies (11 Ionawr 1940 – 21 Tachwedd 2025)."Yr Athro a'r awdur, Hazel Walford Davies, wedi marw", BBC Cymru Fyw, 25 Tachwedd 2025; adalwyd 25 Tachwedd 2025

 Bywyd cynnar ac addysg 
Cafodd ei geni yn ardal Bancffosfelen, Sir Gaerfyrddin. Ar ôl cyfnod yn Ysgol y Gwendraeth, fe aeth ymlaen i dderbyn addysg bellach ym Mhrifysgolion Caerdydd a Rhydychen.

 Gyrfa 
Bu'n Uwch-ddarlithydd ym Mhrifysgol Cymru, Aberystwyth, ac yn Athro ym Mhrifysgol Morgannwg, gan arbenigo ar fyd y ddrama yng Nghymru. Treuliodd gyfnodau fel Athro Ymweliadol mewn nifer o brifysgolion yn yr Unol Daleithiau.

O 2006 hyd at 2011, bu’n gadeirydd Bwrdd Rheoli’r Ganolfan Addysg Uwch Cyfrwng Cymraeg sydd bellach wedi’i ymgorffori yn y Coleg Cymraeg Cenedlaethol. Cyflawnodd, gyda hynny, waith pwysig ar adeg sefydlu’r Coleg Cymraeg. Yn 2014 fe'i hetholwyd yn gymrawd o Gymdeithas Ddysgedig Cymru . Yn 2017 cyflwynodd ddarlith flynyddol Anrhydeddus Cymdeithas y Cymrodorion ar yr Arglwydd Howard de Walden.

Hi yw awdur Saunders Lewis a Theatr Garthewin (1995) a golygydd State of Play (1998), One Woman, One Voice (2000, 2005), Llwyfannau Lleol (2000) a Now You're Talking (2005). Cyhoeddodd hefyd gyfrolau yn ymwneud â bywyd a gwaith Syr O. M. Edwards. Bu'n aelod o Gyngor Llyfrgell Genedlaethol Cymru ac yn Gadeirydd Canolfan Datblygu Addysg Cyfrwng Cymraeg Prifysgol Cymru.

Fe'i hurddwyd yn aelod wisg wen o Orsedd y Beirdd yn Eisteddfod Genedlaethol Caerdydd 2008.

 Bywyd personol 
Roedd yn briod a Walford Davies (ganwyd 1940) ac yn fam i Jason a Damian.

Bu farw yn sydyn yn 85 mlwydd oed, yn ei chartref yn Aberystwyth.

Llyfryddiaeth
Bro a Bywyd: Syr O. M. Edwards 1858-1920 (Cyhoeddiadau Barddas, 1988)
Saunders Lewis a Theatr Garthewin (Gwasg Gomer, 1995)
State of Play - Four Playwrights of Wales (Gwasg Gomer, 1998)
Llwyfannau Lleol (Gwasg Gomer, 2000)
Now You're Talking: Drama in Conversation (Parthian Books, 2005)
One Woman, One Voice (Parthian Books, 2005)
Y Theatr Genedlaethol yng Nghymru (Gwasg Prifysgol Cymru, 2007)
 O.M.: Cofiant Syr Owen Morgan Edwards (Gwasg Gomer, 2020)

Cyfeiriadau

Categori:Genedigaethau 1940
Categori:Marwolaethau 2025
Categori:Pobl o Sir Gaerfyrddin
Categori:Cyn-fyfyrwyr Prifysgol Caerdydd
Categori:Cyn-fyfyrwyr Prifysgol Rhydychen
Categori:Llenorion benywaidd yr 20fed ganrif o Gymru
Categori:Llenorion benywaidd yr 21ain ganrif o Gymru
Categori:Llenorion Cymraeg

Categori:Prosiect WiciLlên